Johanne Schmidt-Nielsen (EL), 2008-12-18:
Det her forslag handler om at ligestille registrerede partnere med ægtepar i forhold til at kunne adoptere danske og udenlandske børn.
Enhedslisten har flere gange fremsat det her forslag og været med til at fremsætte det her forslag sammen med resten af oppositionen, og selvfølgelig støtter vi forslaget fuldt ud.
Selvfølgelig skal en adoptionsansøgning vurderes ud fra det pågældende pars egnethed som forældre, og om man er en god forælder eller ej, har altså absolut ingenting med ens seksualitet at gøre.
Om man er et godt forældrepar eller ej, har heller ikke noget som helst med seksualiteten at gøre.
Familiemønstre i Danmark ændrer sig.
Det er ikke længere sådan, at det kun er o.k. at være far, mor og børn - og heldigvis for det.
Det betyder bl.a., at vi er holdt op med at skelne mellem ægte og uægte børn undtagen i tronfølgeloven.
Men alle andre steder er vi holdt op med at diskriminere børn på den måde.
Fordomme og barrierer bliver brudt ned, i hvert fald hos de fleste af os, og det er positivt.
På den måde giver vi os selv og hinanden en større frihed til at indrette vores privatliv, som vi har lyst til.
Den udvikling er vi rigtig, rigtig glade for i Enhedslisten, og selvfølgelig skal lovgivningen i Danmark også følge med.
Det er det her forslag, som vi behandler i dag, sådan set et udtryk for, altså at man forsøger at få lovgivningen til at følge med en udvikling, der går ud på, at vi heldigvis i langt mindre grad oplever diskrimination af alternative familieformer i vores samfund.
For Enhedslisten er det meget, meget vigtigt, at staten ikke blander sig i, hvilke familieformer mennesker indretter sig i, medmindre det er nogle familieformer, som nogle bliver undertrykt af.
Til gengæld skal staten sikre barnets tarv; at barnet i sin familie møder den nødvendige omsorg og bliver beskyttet imod overgreb og omsorgssvigt.
Derfor er det også sådan, at staten i forbindelse med adoption stiller en lang række krav til de mennesker, som gerne vil adoptere, netop for at sikre barnets tarv, og de krav skal selvfølgelig også gælde for homoseksuelle, som ønsker at adoptere børn.
For barnet er det vigtigste den kærlighed og opbakning og omsorg, som forældrene giver det.
Igen kan jeg ikke se, hvad vores seksuelle orientering skulle have at gøre med vores evne til at give børn den nødvendige og altafgørende kærlighed.
Det har altid undret mig, at man fremhæver heteroseksualitet som en særlig forældreevne, for det er også det, vi har oplevet i debatten i dag.
Man fremhæver simpelt hen heteroseksualitet som en særlig forudsætning for at være gode forældre, og det har som sagt altid undret mig.
Lige præcis det her med, at homoseksuelle forældre er præcis lige så gode til at være forældre eller lige så dårlige til at være forældre som heteroseksuelle, er i øvrigt også det, man er kommet frem til i andre lande, bl.a. i Sverige, hvor den her omfattende undersøgelse fra 2001 er fra.
Det vil sige, at der absolut ingen saglig begrundelse eller dokumentation er for, at barnets tarv ikke kan varetages af homoseksuelle forældre.
Den eneste hindring, der er, for at de her familier kan få lov til at få børn, er fordomme og forældres syn på, hvad en rigtig familie er for noget.
Den holdning deler vi ikke i Enhedslisten.
Det er en holdning, som vi lige har set igen, faktisk i den uge, vi er i lige nu, hvor man har behandlet et forslag, hvor regeringen i samarbejde med Dansk Folkeparti vil fratage enlige kvinder, der er blevet insemineret, det særlige børnetilskud, som enlige ellers får.
Det vil sige et klokkeklart eksempel på, at man fra regeringen og Dansk Folkepartis side ikke varetager barnets tarv, men varetager regeringen og Dansk Folkepartis egen holdning og ideologi, der er, at far, mor og børn er det bedste.
Enhedslisten deler ikke den holdning.
Vi mener, at det vigtigste for børn er at vokse op med forældre, der kan give dem kærlighed, og derfor støtter vi selvfølgelig det her forslag.